CELEX: 32014R1137
Language: hu
Date: 2014-10-27 00:00:00
Title: A Bizottság 1137/2014/EU rendelete ( 2014. október 27. ) a 853/2004/EK európai parlamenti és tanácsi rendelet III. mellékletének bizonyos állati eredetű, emberi fogyasztásra szánt vágási melléktermékek és belsőségek feldolgozása tekintetében történő módosításáról  EGT-vonatkozású szöveg

28.10.2014   
            
            
               HU
            
            
               Az Európai Unió Hivatalos Lapja
            
            
               L 307/28
            
         A BIZOTTSÁG 1137/2014/EU RENDELETE
   (2014. október 27.)
   a 853/2004/EK európai parlamenti és tanácsi rendelet III. mellékletének bizonyos állati eredetű, emberi fogyasztásra szánt vágási melléktermékek és belsőségek feldolgozása tekintetében történő módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az állati eredetű élelmiszerek különleges higiéniai szabályainak megállapításáról szóló, 2004. április 29-i 853/2004/EK európai parlamenti és tanácsi rendeletre (1) és különösen annak 10. cikke (1) bekezdésére,
   mivel:
   
               (1)
            
            
               A 853/2004/EK rendelet megállapítja az állati eredetű élelmiszerek különleges higiéniai szabályait az élelmiszer-ipari vállalkozókra vonatkozóan. A rendelet előírja, hogy az élelmiszer-ipari vállalkozóknak biztosítaniuk kell a különleges követelmények betartását a vágási melléktermék és belsőség – mint például a kérődzők gyomra és a patás állatok lába – további feldolgozása tekintetében.
            
         
               (2)
            
            
               Az említett rendelet III. mellékletének megfelelően a patás állatok lábát a vágóhídon le kell bőrözni, vagy le kell forrázni és szőrteleníteni kell, a kérődzők gyomrát pedig le kell forrázni vagy meg kell tisztítani, még valamely másik létesítménybe, további feldolgozás céljából történő szállításukat megelőzően.
            
         
               (3)
            
            
               A nyúzás, a forrázás és a szőrtelenítés elvégzéséhez szükséges berendezés nagy beruházást igényel. Ezért különösen a kis- és közepes méretű vágóhidak önállóan nem képesek az emberi fogyasztásra szánt lábak költséghatékony feldolgozására.
            
         
               (4)
            
            
               Jóllehet a technológiai fejlődés lehetővé teszi a patás állatok lábának élelmiszerként történő hasznosítását, ami hozzájárul az élelmiszer-hulladékok mennyiségének csökkentéséhez, különösen a kis- és közepes méretű vágóhidak olyan gyakorlati nehézségekkel küzdenek, amelyek hátráltatják az említett hasznosítást.
            
         
               (5)
            
            
               A tejoltót fiatal kérődzők gyomrából nyerik az erre szakosodott létesítményekben, majd sajtgyártás céljából finomítják. A gyomor forrázása és tisztítása nagymértékben csökkenti a kinyerhető tejoltó mennyiségét, ugyanakkor nem teszi biztonságosabbá a tejoltót, amely a későbbiek során magas szintű finomításon esik át.
            
         
               (6)
            
            
               A jobb szabályozás és a versenyképesség előmozdítása érdekében az élelmiszer-biztonság magas szintjét meg kell őrizni, egyúttal a kis- és közepes méretű vágóhidak számára is fenntartható egyenlő versenyfeltételeket teremtve a vállalkozók részére.
            
         
               (7)
            
            
               A 853/2004/EK rendelet I. mellékletében a vágási melléktermék és belsőség fogalommeghatározása magában foglalja a kérődzők gyomrát és a patás állatok lábát. Az említett rendeletben szereplő, a vágási melléktermék és belsőség feldolgozására vonatkozó követelmények – beleértve a tárolás és a szállítás tekintetében meghatározott hőmérsékleti követelményeket – biztosítják, hogy biztonságos módon kerüljön sor a szóban forgó termékek feldolgozására, a vágóhidakon kívüli létesítményekbe történő szállítására a különböző vágóhidakról, valamint hasznosítására. Ezért indokolt, hogy a hatáskörrel rendelkező hatóság engedélyezze a patás állatok nyúzatlan, forrázatlan és nem szőrtelenített lábának valamely másik létesítménybe történő szállítását.
            
         
               (8)
            
            
               A 853/2004/EK rendelet III. mellékletét ezért ennek megfelelően módosítani kell.
            
         
               (9)
            
            
               Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
            
         ELFOGADTA EZT A RENDELETET:
   1. cikk
   A 853/2004/EK rendelet III. melléklete I. szakasza IV. fejezetének 18. pontja helyébe a következő szöveg lép:
   
      
                  „18.
               
               
                  Amennyiben további feldolgozásra szánják:
                  
                              a)
                           
                           
                              a gyomrot le kell forrázni vagy meg kell tisztítani; a fiatal kérődzők tejoltó-előállításra szánt gyomra esetében azonban a gyomrot elegendő kiüríteni;
                           
                        
                              b)
                           
                           
                              a beleket ki kell üríteni és meg kell tisztítani;
                           
                        
                              c)
                           
                           
                              a fejet és a lábakat le kell bőrözni, vagy le kell forrázni és szőrteleníteni kell; amennyiben azonban a hatáskörrel rendelkező hatóság engedélyezi, lehetőség van arra, hogy a láthatóan tiszta lábakat egy, a lábak élelmiszerré való további feldolgozását végző engedélyezett létesítménybe szállítsák, és ott kerüljön sor a lábak nyúzására, forrázására és szőrtelenítésére.”
                           
                        
            
   2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2014. október 27-én.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 139., 2004.4.30., 55. o.